
POROČILO O AKREDITACIJI VISOKOŠOLSKEGA ZAVODA – DISLOCIRANA ENOTA

Vlagatelj/i in predlagatelj/i:           
Skupina strokovnjakov:
	predsednik/ca
	Goran Turk, Univerza v Ljubljani, Fakulteta za gradbeništvo in geodezijo

	član/ica
	Mario Šafran, Fakultet prometnih znanosti Sveučilišta u Zagrebu

	član/ica
	Lenart Kmetič, študent, Univerza v Ljubljani, Pravna fakulteta




Datum oddaje akreditacijskega poročila agenciji: 10.10.2018
Podpis predsednika skupine strokovnjakov: _________________






UVOD
Skupina strokovnjakov je sklep o imenovanju in gradivo za presojo prejela 10. 8. 2018. Skupina strokovnjakov je vsebinsko uskladila strokovno mnenje in pripravila skupno poročilo o izpolnjevanju meril za akreditacijo študijskega programa.

Člani skupine smo neodvisno pregledali gradivo in se na kratkem srečanju neposredno pred obiskom prostorov o njem pogovorili. Po obisku prostorov je predsednik komisije pripravil osnutek poročila, ki sta ga druga dva člana večkrat pregledala, komentirala in dopolnila. Rezultat skupnega dela skupine je poročilo v nadaljevanju tega dokumenta.

(27. člen meril: Skupina strokovnjakov pripravi skupno poročilo po področjih presoje in standardih kakovosti, določenih v merilih za akreditacijo dislocirane enote, in sicer na podlagi vloge s prilogami, druge zahtevane dokumentacije in obiska dislocirane enote.) 

Agencija pošlje akreditacijsko poročilo vlagatelju, ki lahko nanj da svoje pripombe v enem mesecu od njegovega prejema. Če vlagatelj v tem roku pripomb na poročilo ne da, to postane končno. Če pripombe da, skupina strokovnjakov v enem mesecu od njihovega prejema pripravi končno akreditacijsko poročilo, v katerem se opredeli do vseh pripomb.)






UGOTOVLJENO DEJANSKO STANJE IN NJEGOVA PRESOJA
Temeljna usmeritev za presojo po posameznih standardih: 
Skupina strokovnjakov vsak predpisani standard kakovosti presoja na dveh ravneh v skladu z določbami o presoji, ki so podrobneje opredeljene v V. poglavju meril (OBRAZCI VLOG). Na prvi objektivno presodi in z argumenti podpre izpolnjevanje standarda. S tem presoja skladnost, obstoj ali izvajanje predpisanega. Na drugi ravni pa ugotovljeno stanje kvalitativno vrednoti v obsegu nad (ali pa pod) sprejemljivim in s tem presodi tudi kakovost. Na tej ravni presoje z argumenti strokovno oceni, kaj je zelo dobro, dobro, kaj ni oziroma kaj bi lahko bilo bolje. Če je nekaj skladno s predpisom, še ni nujno dobro. Nasprotno nekaj ni nujno slabo, če ni (povsem) skladno s predpisom, saj je visoko šolstvo raznoliko, dobro pa se lahko skriva ravno v posebnosti ali izjemnosti. Medtem ko nekateri standardi kakovosti vsebujejo kvalifikatorje, kot je 'kakovosten', drugi izrecno sprašujejo zgolj po primernosti, ustreznosti ali le obstoju oziroma izvajanju nečesa. Skupina strokovnjakov temu navkljub vselej presoja na dveh ravneh – iz prve ravni na koncu posameznega standarda povzame morebitne neskladnosti ali večje pomanjkljivosti, iz druge pa prednosti in priložnosti za izboljšanje, tako kot izhajajo iz ugotovitev in ocen, in ne po načelu, da morajo biti številčno uravnotežene, ali po kakšnem drugem načelu.
	AKREDITACIJA DISLOCIRANE ENOTE




	1. Primernost prostorov, opreme, knjižnice oziroma dostopa do ustrezne literature in informacijsko-komunikacijske tehnologije




Na obisku prostorov CPU (Kardeljeva ploščad 27a, Ljubljana), kjer bo dislocirana enota Fakultete za logistiko Univerze v Mariboru, smo lahko ugotovili, da so učilnice, računalniške učilnice in vsi drugi prostori povsem primerni za izvedbo pouka v okviru univerzitetnega študija prve stopnje Logistika.

Zavodu bodo v prostorih CPU na voljo 3 učilnice (1 klasična, 1 kombinirana z računalniki in 1 računalniška učilnica), pri čemer ima zavod na podlagi dogovora z lastnikom objekta možnost prilagajanja izbire, glede na število vpisanih študentov. Vse učilnice so primerno opremljene s klasično tablo in računalnikom ter projektorjem.

Izmed zgoraj omenjenih učilnic, sta dve opremljeni z računalniki, ki omogočajo uporabo programske opreme potrebne za nemoten študij. Po pojasnilih podpornega osebja, zadolženega za področje IT, računalniška oprema v prostorih zadostuje za tekočo uporabo vse relevantne programske opreme. V primeru pojava morebitnih težav pri delovanju posameznih programov, pa ima zavod vzpostavljeno tudi možnost oddaljenega dostopa do računalniške opreme, ki se nahaja na matični enoti v Celju, kjer je sicer sedež Fakultete za logistiko.

Ustrezne knjižnice v prostorih CPU sicer ni, a je zagotovljena manjša sprejemna soba, kjer bo na voljo nekaj osnovne študijske literature. Po predhodnem dogovoru oziroma naročilu preko spleta bodo študenti tu lahko prevzeli tudi drugo literaturo, ki je sicer na voljo v matični knjižnici fakultete v Celju ali kateri drugi knjižnici znotraj Univerze v Mariboru.

Vse druge storitve informacijsko-komunikacijske tehnologije so na voljo v enaki meri, kot na matični fakulteti v Celju. V tej zvezi skupina strokovnjakov izpostavlja predvsem dobro razvit sistem Moodle oziroma e-učilnico. Študentom so preko e-učilnice na voljo različna elektronska gradiva, avdio in video posnetki predavanj in različne naloge/vaje. E-učilnica omogoča izvedbo e-učenja, ki ga je zavod ustrezno akreditiral pri NAKVIS.

Edina pripomba skupine strokovnjakov je dostopnost prostorov, predvsem manjših, za delo in druženje študentov v dnevih, ko v dislocirani enoti ne bo pouka. Mnenje skupine strokovnjakov je, da bi študenti morali imeti možnost skupnega dela in sodelovanja na fakulteti vsak delovni dan med semestrom. Menimo, da je v dogovoru s CPU to lahko dosegljivo.

Prednosti:
Prostori, knjižnica in druga oprema so primerni za izvajanje pouka na visokošolski ravni.
Možnost oddaljenega dostopa do računalniške opreme, ki se nahaja na matični enoti.
Dobro razvita e-učilnica.

Priložnosti za izboljšanje:
Vsaj en manjši prostor za pripravo skupnih seminarskih nalog in interakcijo med študenti bi moral biti na voljo ves čas med semestrom.

Večje pomanjkljivosti oziroma neskladnosti: Večjih pomanjkljivosti in neskladnosti ni.
 

	2. Prilagoditev prostorov in opreme študentom z različnimi oblikami invalidnosti




Poslopje CPU je primerno za uporabo gibalno oviranih oseb. Organizaciji pouka za študente z drugimi oblikami invalidnosti se bo fakulteta posvetila takrat, ko bo do tega prišlo. Do sedaj so imeli izkušnjo z naglušno študentko, ki so jo uspešno rešili z uporabo ustrezne tehnologije.

Prednosti: Prostori so prilagojeni za uporabo gibalno oviranih študentov.

Priložnosti za izboljšanje: Nismo zaznali.

Večje pomanjkljivosti oziroma neskladnosti: Večjih pomanjkljivosti in neskladnosti ni.


	3 Zagotavljanje kadrov, ki po številu in kakovosti ustrezajo pedagoškemu, znanstvenemu, strokovnemu, raziskovalnemu oziroma umetniškemu delu, povezanemu s študijskimi področji in disciplinami oziroma študijskimi programi, ki jih visokošolski zavod načrtuje izvajati na dislocirani enoti;




Pregled seznama visokošolskih učiteljev in sodelavcev je pokazal, da je ustrezno izpolnjevanje pedagoškega in znanstveno-raziskovalnega dela zagotovljeno. Vsi učitelji imajo ustrezen naziv in tudi s svojo bibliografijo kažejo na ustrezno aktivnost. Aktivni so tudi v strokovnem delu in vključeni v različne forume.

Fakulteta podpira stike v mednarodnem prostoru, izmenjave učiteljev in študentov. To se odraža tudi v relativno visokem številu študentov na izmenjavi (v študijskem letu 2018/2019 približno 25 študentov) in visok delež tujih rednih študentov (med drugim 8 doktorskih študentov).

Težava, ki bi lahko nastala z vpeljavo dislocirane enote, je preobremenjenost. Glede tega je skupina strokovnjakov opazila, da način izvedbe izrednega študija, ki je seveda rezultat racionalizacije dela, lahko vodi do manj kakovostnega pedagoškega dela. Predlagani so namreč 3-tedenski sklopi po posameznih predmetih, ki večinoma obsegajo 6-7 KT (po ECTS). V času teh treh tednov je predvidena izvedba dveh ali treh 4-urnih predavanj, ki naj bi potekala vsak petek popoldan. Med tednom so predvidene sprotne zadolžitve, ki naj bi jih študenti dnevno opravljali preko e-učilnice. Ob zaključku vsakega 3-tedenskega sklopa je predvideno tudi opravljanje izpita (po zadnjem predavanju oziroma po dogovoru s študenti). Glede na velikost predmetov torej pričakujemo, da bodo študenti v povprečju posvetili 150 do 210 ur za vsak predmet. Na fakulteti so nam sicer zagotovili, da si študenti lahko vzamejo več časa za opravljanje izpita, a bodo zaradi takojšnjega nadaljevanja z naslednjim predmetom to morali odložiti do izpitnega obdobja, ki bo nekaj mesecev pozneje, ali pa ne opravljati obveznosti pri naslednjem predmetu. Za nekatere, predvsem teoretične, predmete se pojavlja tudi vprašanje, ali je izvedba v bloku primerna, saj za določena znanja potrebujemo več časa oziroma je potrebno počasnejše sprejemanje za dolgoročno razumevanje snovi. S tem načinom daje fakulteta študentu, ki je sicer uspešen na izpitih, lažen občutek pridobljenega znanja, ki hitro izgine iz kratkotrajnega spomina. Predlagamo, da fakulteta razmisli o možni drugačni izvedbi pouka: (1) pri nekaterih predmetih uporablja daljše bloke ali celoten semester, (2) med bloki prekine z izvajanjem pouka za teden ali dva, da študentom omogoči pripravo na izpit in opravljanje le-tega (to sicer pomeni, da bo študijski proces trajal dlje kot 30 tednov, a pri izrednem študiju to ne sme biti sporno).

Prednosti: Skupina pedagogov in raziskovalcev je zelo primerna za izvedbo predlaganega programa.

Priložnosti za izboljšanje: Izvedbo izrednega študija bi lahko spremenili tako, da bi zagotavljala bolj kakovostno izvedbo pouka in posledično boljše znanje in kompetence diplomantov.

Večje pomanjkljivosti oziroma neskladnosti: Večjih pomanjkljivosti in neskladnosti ni.


	4. Zagotavljanje svetovalnih storitev in nepedagoških delavcev na dislocirani enoti




Na dislocirani enoti seveda ne morejo zagotavljati stalne prisotnosti nepedagoških delavcev. S strani vodstva zavoda pa je bilo zagotovljeno, da bo v dnevih, ko bo na dislocirani enoti potekal pouk, prisotna tudi sodelavka študijskega referata, ki bo zagotavljala nemoten potek vseh formalnih procesov, povezanih s študijem. Nepedagoško osebje, ki sicer deluje na matični fakulteti, bo preko elektronske pošte in drugih IKT sredstev na voljo študentom v enaki meri kot na matični fakulteti v Celju. Prav tako je študentom omogočeno, da se kadarkoli po potrebi oglasijo v prostorih matične enote v Celju.

Tutorski sitem, ki je vpeljan na fakulteti, bo na dislocirani enoti deloval enako kot na matični fakulteti. Na osnovi preteklih izkušenj načrtujejo, da bo tutor v Ljubljani eden od rednih študentov, ki študira v Celju, a je sicer doma v Ljubljani.

Za delovanje kariernih centrov predvidevajo, da bo deloval v dnevih, ko bo na dislocirani enoti potekal pouk.

Prednosti: Svetovalne in druge storitve bodo zagotovljene na enaki ravni kot na matični fakulteti.

Priložnosti za izboljšanje: Nismo zaznali.

Večje pomanjkljivosti oziroma neskladnosti: Večjih pomanjkljivosti in neskladnosti ni.


	5. Zagotavljanje finančnih virov za dislocirano enoto




Fakulteta bo na dislocirani enoti izvajala izredni študij, zato predvidevamo, da izvedba študija ne bo imela negativnih finančnih posledic. Opozorili bi na relativno nizko šolnino za izredni študij (1.980 €), kar je le nekoliko več kot polovica šolnine za redni študij (3.600 €). Hkrati predmetna šolnina predstavlja manj kot 40 % zneska sofinanciranja, ki ga fakulteta dobi za vsakega redno vpisanega študenta po uredbi o financiranju. 
Viri: 
Letno poročilo Univerze v Mariboru za leto 2017 (https://www.um.si/univerza/dokumentni-center/programi-dela-poslovna-porocila/Narti%20in%20poroila/Poslovno%20poro%C4%8Dilo%20UM%202017_vsebinski%20del.pdf), str. 201.
Samoevalvacijsko poročilo Fakultete za logistiko, študijsko leto 2016/2017 (http://fl.um.si/wp-content/uploads/2014/03/Samoevalvacijsko-porocilo-FL-UM_17_18.pdf), str. 73.

Prednosti: Finančna sredstva za izvedbo izrednega študija so zagotovljena.

Priložnosti za izboljšanje: Opozarjamo na nesorazmerje med šolninami za redni in izredni študij ter v primerjavi s sredstvi po uredbi o financiranju.

Večje pomanjkljivosti oziroma neskladnosti: Večjih pomanjkljivosti in neskladnosti ni.


	6. Delovanje sistema kakovosti na visokošolskem zavodu in načrtovanje samoevalvacije dislocirane enote..




Fakulteta za logistiko je, kot ena od članic Univerze v Mariboru, dolžna slediti smernicam univerze na področju zagotavljanja kakovosti. V tej zvezi skupina strokovnjakov ugotavlja, da je sistem za ohranjanje in izboljševanje kakovosti znotraj Univerze v Mariboru zgledno postavljen. Na podlagi predpisanih smernic fakulteta opravlja redne samoevalvacije.

Skupina strokovnjakov je opazila, da so samoevalvacijska poročila iz leta v leto obširnejša, zaradi česar so posledično manj pregledna. Hkrati se v tem primeru pojavi pomislek uporabnosti takšnih poročil. Samoevalvacijska poročila bi morala biti v prvi vrsti namenjena fakulteti sami, ki s tem dokumentom zapisuje opazke, načrte za izboljšavo, njihovo izvedbo in posledice, skratka zaključen krog kakovosti. Zato predlagamo, da se samoevalvacijska poročila pripravijo v obliki (izločitev ponavljajočih delov poročila, skrajšanje posameznih delov, itd.), ki bi bila bližja njihovim uporabnikom, torej sodelavcem fakultete.

Prednosti: Sistem kakovosti je zgledno organiziran, procesi, povezani z zagotavljanjem kakovosti, redno potekajo.

Priložnosti za izboljšanje: Samoevalvacijska poročila bi lahko bila strukturirana tako, da bi jih sodelavci fakultete lažje uporabili.

Večje pomanjkljivosti oziroma neskladnosti: Večjih pomanjkljivosti in neskladnosti ni.
 


POVZETEK
Skupina strokovnjakov je po pregledu gradiva ter po obisku prostorov CPU na Kardeljevi ploščadi 27 v Ljubljani ugotovila, da dislocirana enota po vseh šestih področjih presoje ustreza pogojem. Pohvalimo lahko urejenost prostorov, pripravljenost opreme in organizacije pedagoških procesov (računalniška učilnica, delovanje knjižnice, referata, tutorskega sistema, kariernega svetovanja in drugega). Zelo pozitivna je tudi ocena pedagoškega osebja fakultete, ki izkazuje visoko raven znanstveno-raziskovalne dejavnosti. Kot priložnosti za izboljšavo skupina predlaga predvsem spremembo v izvedbi izrednega študija, ki v strnjenih blokih za posamezne predmete vsaj pri nekaterih teoretičnih predmetih slabšajo kakovost in trajnost pridobljenega znanja. V celoti vzeto skupina strokovnjakov podpira akreditacijo dislocirane enote Fakultete za logistiko.

SUMMARY 

The review of the application and a visit of the CPU premises at Kardeljeva ploščad 27 in Ljubljana revealed that the dislocated unit meets the requirements in all six areas of assessment. The arrangement of the premises, the equipment's readiness and the organization of pedagogical processes meet the requirements (computer classroom, the library, the paper, the tutorial system, career counselling and other). Pedagogical staff at the faculty is adequate, since all professors show a high level of scientific and research activity. As a proposal for improvement, the group suggests a modification in the implementation of part-time studies which reduces the quality and durability of the acquired knowledge for some mostly theoretical subjects. The problem stems from the basic organization of the classes in short 3-weeks blocks. In conclusion, a group of experts supports the accreditation of the dislocated unit of the Faculty of Logistics.


Priloge:
soglasje članov skupine strokovnjakov k poročilu
[image: Opis: NAKVIS dopisni list EU_CB_noga]	1
image1.jpeg
n-a-k-v-i-s
ecirona sgenci R Sovere
vt o Sotes

s-g-a-a

Sovenian Qualty Assurance Agency
for Higher Education




image2.jpeg
Nacionalna agencija Republike Slovenije za kakovost v visokem Solstvu, Slovenska cesta 9, 511000 Ljubljana, Slovenia REPUBLIKA
T: 438614005771, +38614005772 | F:+38614005779 | E:info@nakvisssi | www.nakvis.si @ SLOVENIJA
davcna stevilka/ VAT ID number: 13496140 | matiéna stevilka/Reg. number: 3705480




